**Wooroonooran nasjonalpark** (aboriginsk for "Sort stein") er en nasjonalpark i Queensland, Australia, 1 367 km nordvest for delstatshovedstaden Brisbane. Parken ligger mellom Innisfail og Cairns.

Parken er en av flere nasjonalparker som utgjør verdensarvstedet Tropeområdene i Queensland. Verdensarvområdet ble erklært i 1988 og strekker seg fra Townsville i sør til Cooktown i nord, og inneholder noen av de eldste overlevende regnskogene i verden.

Nasjonalparken dekker det meste av Bellenden Ker-fjellene og Queenslands to høyeste fjell, Mount Bartle Frere (1622) m) og Mount Bellenden Ker (1592 m) befinner seg i parken. Den 922 meter høye Walshs Pyramid ligger like sør for Gordonvale og er en av de høyeste frittstående naturlige pyramidene i verden. Nasjonalparken inneholder de delene av Australia som i gjennomsnitt får mest nedbør hvert år.

Parken har to underdeler: Palmerston og Josephine. Både de nordlige og sørlige grenene av Johnstone River renner gjennom Palmerston-delen.

Fosser
------

 Josephine Falls, 2008
Besøksområdet ved Josephine Falls ble utvikla og åpna for publikum på 1970-tallet. Vannet i Josephine Creek springer ut fra skråningene til Mount Bartle Frere og renner ut i Russell River. En tursti på 600 meter fører gjennom regnskogen til nye plattformer som gjør at besøkende trygt kan se på fossen. Flere mennesker har blitt skada og til og med drept i fossen da granittsteinene er ekstremt glatte, så tilgang til det øverste bassenget utenfor plattformene er forbudt. Den endemiske Bartle Frere-skinken lever i dette fosseområdet.

Tretti kilometer vest for Bruce Highway, langs Palmerston Highway, fører det stier opp til Tchupala Falls og Wallicher Falls. Tchupala Falls-stien er omtrent 600 meter og stien til Wallicher Falls er omtrent 800 meter lang. Begge fossene er en del av Henrietta Creek.

Nandroya Falls kan nås fra en tursti som starter fra Henrietta Creek Campground. Turen er 2,2 km lang. Ved Nandroya Falls faller Douglas Creek i et smalt, uavbrutt fossefall på 50 meter. Silver Creek Falls er også synlig fra denne stien.

Whites Falls finnner man i Behana Creek, ovenfor Clamshell Falls.

Flora og fauna
--------------

Regnskogene i parken inneholder mer enn 500 forskjellige arter av trær. I de høyereliggende områdene finnes Australias eneste hjemmehørende art av rhododendron. Parken utgjør en del av Wooroonooran Important Bird Area, identifisert av BirdLife International fordi den støtter grupper av en rekke fuglearter som er endemiske i tropeområdene i Queensland.

Fasiliteter
-----------

Camping er tillatt på en campingplass langs Henrietta Creek. Camping er også tillatt i utmarka langs Mount Bartle Frere Trail, men ingen fasiliteter er tilgjengelig der. Tillatelser kreves for å campe.

Referanser
----------

1. 1 2   Geographic Names Server, GNS-ID 11359316, utgitt 11. juni 2018[Hentet fra Wikidata]
2. 1 2 3 4  *Explore Queensland's National Parks*. Prahran, Victoria: Explore Australia Publishing. ISBN 978-1-74117-245-4.
3. 1 2  «Josephine Falls, Wooroonooran National Park». Arkivert fra originalen 19. november 2023. Besøkt 15. oktober 2020.
4. ↑  «Josephine Falls walking track, Wooroonooran National Park». Arkivert fra originalen 21. januar 2024. Besøkt 15. oktober 2020.
5. ↑  «Wet Tropics Management Authority | Wet Tropics Management Authority». Arkivert fra originalen 14. mars 2023. Besøkt 15. oktober 2020.
6. ↑  «Nandroya Falls». Arkivert fra originalen 9. november 2023. Besøkt 15. oktober 2020.
7. 1 2  «Palmerston (Doongan), Wooroonooran National Park - About Palmerston». Arkivert fra originalen 1. mai 2020. Besøkt 15. oktober 2020.
8. ↑  BirdLife International. (2011). Important Bird Areas factsheet: Wooroonooran. Downloaded from  Arkivert 11 desember 2023 hos Wayback Machine on 2011-12-02.